Vi gav min mor en Lenovo tablet 10.1 i julegave. Hun er vant til at bruge computer og havde i længere tid ønsket sig en tablet. Det fik hun så, til kr. 1.749, men mindre end en måned senere (vel nok efter 2 ugers brug) var den kaput. Hun havde sat den til opladning, var gået ud i køkkenet for at spise frokost, og da hun kom tilbage senere, var skærmen underlig med en sort plamage og sorte striber, altså en fejl på LCD-skærmen. Jeg spurgte hende med det samme, om hun havde tabt det eller lignende, men det havde hun bestemt ikke. Vi indleverede den selvfølgelig hos Elgiganten, hvor man ved modtagelsen kigge nøje på den og skrev:

"Symptomer: Der er en masse streger i skærmen samt en stor, sort plet.
Info: Tablet
Syn. skader?: Ingen ydre skader. Det er svært at sige om der er skader på den inderste skærm."

Fem dage senere fik vi denne besked: "Kære kunde. Din enhed har lidt fysisk overlast. Dette dækkes ikke af reklamationsretten. Prisoverslag på udskiftning af LCD: kr. 2.097,50"
!!!!??? var min reaktion, og jeg skrev selvfølgelig tilbage:
"Jeg har netop modtaget en sms om, at I ikke vil dække reparation af vores Lenovo-tablet, da I mener at den har lidt fysisk overlast.

Den afgørelse kan vi på ingen måde acceptere, idet vi intet har gjort, der skulle kunne fremkalde skaden. Som I selv skriver ved vores indlevering af produktet, er der "ingen ydre skader" - vi har ikke tabt den, blot sat den til opladning, hvilket har fremkaldt problemerne på den inderste skærm. 
Hvordan kan I så hævde, at den har lidt fysisk overlast? Er det at sætte en tablet til opladning at udsætte den for fysisk overlast?

Vi beder jer hurtigst muligt kigge på sagen igen og opfylde jeres forpligtelser i henhold til købeloven. Produktet er ikke engang én måned gammel."

Svaret fra Elgiganten:
Tak for din henvendelse.
 
Du har reklamationsret hos Elgiganten, reklamationsretten dækker oprindelige fejl og mangler som er tilstede ved købstidspunktet.
Der kan reklameres over oprindelige fejl og mangler i 24 måneder fra udleveringstidspunktet.
 
Fysisk overlast betegnes ikke som en fejl eller en mangel på produktet og derfor dækkes følge fejl fra disse skader ikke.
 
Produktet har været udsat for et tryk, der har smadret enhedens indre display.
 
Vi fastholder derfor værkstedets tilbud, retur af enheden uden udbedring eller skrotning af enheden hos værkstedet."

Det var selvfølgelig helt uacceptabelt og jeg svarede:
"Det undrer mig virkelig, at I end ikke overvejer muligheden for, at der har været noget i vejen med skærmen fra start. 

Tabletten er min mors. Hun satte den til opladning, gik ud for at spise frokost, kom tilbage og så, at skærmen var ødelagt. De har ingen børn, husdyr eller lignende, der kunne tænkes at have forårsaget skaden. Hun ringede til mig lige med det samme og sagde, at "skærmen var eksploderet" - sikkert det nærmeste, hun kunne komme en normal forklaring. Jeg spurgte hende med det samme, om hun havde tabt den eller noget lignende, og hun forklarede mig nøjagtigt, hvad der var sket. Der er fra vores side ingen tvivl om, at den ikke har været udsat for overlast af nogen art. Det er da klart, at tabletten ikke skal repareres til flere penge, end den har kostet. Den skal selvfølgelig retur - til os, der sidder med en ufattelig dårlig smag i munden. Vi fastholder til gengæld, at Elgiganten er nu røget helt i bund på listen over foretrukne elektronikforhandlere."

Og det var så åbenbart det; nu sidder vi og venter på en sms om, at vi kan hente en ubrugelig tablet. 
Hvis man søger på nettet om LCD-fejl kan man se, at visse forhandlere uden videre anser LCD-skærmfejl som kundens, og det er så sikkert Elgigantens politik, men der er også mange kunder (rundt omkring i verden), der som vi, fastholder, at vi på ingen måde har gjort noget, der kunne frembringe fejlen, hvilket også i vores tilfælde understøttes af manglen på ydre skader. Det er en meget underlig fornemmelse, at man som forbruger ikke har nogen rettigheder overhovedet i et sådan tilfælde, hvor man har betalt 1.750 kr. for et ubrugeligt produkt, især når man ved, at man ikke har gjort noget, der kunne have frembragt skaden. Selvfølgelig kunne vi have købt ekstra forsikring, men det burde vel ikke være nødvendigt. En tablet til så mange penge skulle gerne kunne holde i mere end en måned, og det siger lovgivningen jo også, men hvordan kan man argumentere her? Det ender jo med en situation, hvor det er deres ord imod vores, og den ordkrig tabte vi jo så, selvom Elgiganten sikkert er taberen i sidste ende i form af mistede kunder.

Opdatering den 23.2: 
Jeg sendte den nødvendige information til Smilla fra Elgiganten den 8.2, og har intet hørt siden. Ikke engang en bekræftelse for modtaget email. Bare jeg ikke skal vente 4 år ligesom Toke Gregersen....

Opdatering den 24.2:
Hej Peter
Jeg har sendt servicenummeret igen til den email, Smilla oplyste i sin besvarelse (håber den er korrekt?).
Forhåbentligt er beskeden gået igennem denne gang. Jeg har sendt den via min gmail-konto.
Mvh
Lisa

Opdatering d. 3.3:
I forgårs modtog jeg følgende SMS fra Elgiganten:
"Hej Lisa. Vi har fået svar fra producenten. De skriver at såfremt der ikke var en trykskade da produktet blev udleveret, kan det ikke være en produktionsfejl, og dermed en betalbar skade. Jeg har videresent dere mail til dig. MVH Patrick / Elgiganten"

Jeg har endnu ikke modtaget nogen email, men det ændrer jo heller ikke noget ved slutresultatet, som jo er, at Elgiganten har solgt os en Lenovo-tablet til 1750 kroner, der kun virkede i 14 dage, og som de ikke vil erstatte med en funktionsbar enhed. Ja, man tror virkelig at det er løgn....

7.3.2017
Stadig ingen email... Man skulle tro, at Elgiganten ville gøre alt for at bevare mig som kunde efter denne fadæse. Jeg har gennem tiderne lagt mange tusinde kroner hos deres firma, og det samme har min bror, som jeg købte tabletten sammen med. 1750 kroner kan hurtig blive det rene ingenting i sammenligning med fremtidig potentiel indtjening. 
Men det, der virkelig føles allerværst er den afmægtige fornemmelse af, at man som kunde intet kan gøre, når man står i en ordkrig med Elgiganten, hvor de siger et, og vi siger noget andet (og samtidig med sikkerhed ved, at man har ret). 
Det er intet at gøre end at hente sin defekte tablet, og smække lidt med døren :-/